Document ID: 32001R1642

Komission asetus (EY) N:o 1642/2001,
annettu 10 päivänä elokuuta 2001,
yksityisen varastoinnin tuen muodossa toteutettavista poikkeuksellisista toimenpiteistä naudanlihamarkkinoilla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999(1), sellaisena kuin se on viimeksi muutettuna asetuksella (EY) N:o 1512/2001(2), ja erityisesti sen 39 artiklan,
sekä katsoo seuraavaa:
(1) Suu- ja sorkkataudin esiintyminen vuoden 2001 keväällä joillakin yhteisön alueilla sekä yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetun neuvoston direktiivin 85/511/ETY(3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, nojalla toteutettuihin eläinlääkinnällisiin toimenpiteisiin perustuvat lihan ja eläinten siirtorajoitukset ovat häirinneet vakavasti yhteisön vasikanlihamarkkinoita. Teurastusvalmiita vasikoita on pitänyt pitää navetoissa siirtorajoitusten loppumista odotettaessa. Jotta vasikanlihamarkkinat eivät entisestään häiriytyisi, kun kyseiset painavammat eläimet tulevat teurastettaviksi, on tarkoituksenmukaista säätää yksityisen varastoinnin järjestelmästä. Se pystyisi ottamaan vastaan ylimääräiset lihatonnit, jotka tuotetaan ennen lokakuuta, jolloin markkinoiden odotetaan tasapainottuvan.
(2) Komission asetuksessa (EY) N:o 907/2000(4) vahvistetaan asetuksen (EY) N:o 1254/1999 soveltamista koskevat yksityiskohtaiset säännöt naudanlihan yksityisen varastoinnin osalta. Tämän vuoksi on vahvistettava tietylle vähimmäisvarastointiajalle myönnettävän tuen määrän lisäksi myös ne määrät, joita sovelletaan, jos kyseinen ajanjakso pitenee. Tämän toimenpiteen kiireellisyys huomioon ottaen tuen määrä on vahvistettava etukäteen. Tuen määrää vahvistettaessa on erityisesti otettava huomioon vasikan ruhojen markkina-arvo ja jäädyttämisestä johtuva arvon lasku.
(3) Jotta yksityistä varastointia koskevat järjestelyt vaikuttaisivat paremmin kaupan pitämiseen, varastoonpanoon käytettävän ajan on oltava mahdollisimman lyhyt.
(4) Asetuksen (EY) N:o 907/2000 3 artiklan 2 kohdan a alakohtaa ja 10 artiklaa ei tulisi soveltaa asianomaisten vasikoiden iän ja painon vuoksi.
(5) Maataloustuotteiden vientituen maksamisesta ennakolta 4 päivänä maaliskuuta 1980 annetun neuvoston asetuksen (ETY) N:o 565/80(5), sellaisena kuin se on muutettuna asetuksella (ETY) N:o 2026/83(6), 5 artiklassa säädettyjä toimenpiteitä ei pitäisi soveltaa, jotta varmistettaisiin kaikkien tuotteiden yhtäläinen kohtelu niiden määräpaikasta riippumatta.
(6) Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Yksityisen varastoinnin tukea koskevia hakemuksia voidaan jättää asetuksen (EY) N:o 907/2000 ja tämän asetuksen säännösten mukaisesti 23 päivän elokuuta 2001 ja 28 päivän syyskuuta 2001 välisenä aikana.
2. Yksityisen varastoinnin tukea voidaan myöntää ainoastaan enintään 270 päivän ikäisten nautaeläinten tuoreille tai jäähdytetyille puoliruhoille, jotka on tuotettu kaikkien voimassa olevien eläinlääkinnällisten sääntöjen mukaisesti.
Puoliruhon määrittelyssä noudatetaan neuvoston asetuksen (ETY) N:o 1208/81(7) 2 artiklan 1 kohdan b alakohdassa tarkoitettua kuvausta, ja puoliruhot on esitettävä ilman kyseisen asetuksen 2 artiklan 2 kohdan ensimmäisessä alakohdassa tarkoitettuja sivutuotteita.
Jos puoliruhot leikataan neljänneksiksi, tämä neljänneksiksi leikkaaminen on tehtävä niin, että ensimmäisessä alakohdassa vahvistetut tukikelpoisuusedellytykset voidaan tarkastaa. Yksityiseen varastointiin hyväksymiseksi neljännekset on ryhmiteltävä puoliruhoittain, kun ne asetetaan interventioelimen valvontaan.
3. Sopimukseen asetuksen (EY) N:o 907/2000 4 artiklan 5 kohdan d alakohdan mukaisesti sisällytettävä varastointiaika on kaksi kuukautta; sopimuksen toimijan on mahdollista pyynnöstään pidentää varastointiaikaa enintään yhdellä kuukaudella.
Kyseinen pyyntö on esitettävä hyvissä ajoin ennen pakollisen varastointiajan päättymistä. Sopimusta voidaan pidentää ainoastaan yhden kerran.
4. Kahden kuukauden varastointiajan tuen määrä on 1020 euroa tonnilta teuraspainoa. Jos varastointiaikaa pidennetään 3 kohdan mukaisesti, tuen määrää nostetaan 1,1 euron päivittäisellä lisäyksellä tonnia kohti.
5. Asetuksen (EY) N:o 907/2000 10 artiklaa ei sovelleta. Jos liha leikataan luuttomaksi, toimivaltaisen viranomaisen on toteutettava tarvittavat toimenpiteet sen valvomiseksi, että luuttomaksi leikkaaminen toteutetaan tavanomaisen kauppakäytännön mukaan ja että kaikki luuttomaksi leikattu liha varastoidaan.
2 artikla
1. Vähimmäismäärä sopimusta kohden on 10 tonnia.
2. Sen estämättä, mitä asetuksen (EY) N:o 907/2000 5 artiklan 1 kohdassa säädetään, varastoonpanotoimet on saatettava päätökseen 14 päivän kuluessa sopimuksen tekemisestä.
3 artikla
Sen estämättä, mitä 1 artiklan 1 kohdassa säädetään, komissio voi päättää lopettaa tämän asetuksen soveltamisen, jos hakemukset yksityisestä varastoinnista tehtävistä sopimuksista ylittävät 10000 tonnia.
4 artikla
1. Asetuksen (EY) N:o 907/2000 3 artiklan 2 kohdan a alakohtaa ei sovelleta.
2. Tämän asetuksen mukaisesti varastoidut tuotteet eivät voi hyötyä asetuksen (ETY) N:o 565/80 5 artiklassa vahvistetuista järjestelyistä.
5 artikla
Jäsenvaltioiden asetuksen (EY) N:o 907/2000 29 artiklan 2 kohdan mukaiset tiedonannot komissiolle toimitetaan telekopiona toiseen seuraavista numeroista:
- (32-2) 295 36 13,
- (32-2) 296 60 27.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä elokuuta 2001.

Labels: 3
17
6